Tien feeste. Eers die Volksblad-kunstefees. Toe die Vryfees en later die Vrystaat Kunstefees. Elke jaar ’n gebeurtenis om na uit te sien.
Tien jaar se stories soek, onderhoude doen, berigte skryf. Gratis vertonings kyk. Met bekendes in die vermaaklikheidsbedryf werk en hulle ’n klein bietjie leer ken.
Daar was Al Debbo se dood in 2011 en ’n onderhoud met sy jongste seun wat enkele ure ná sy dood ’n uitdagende rol in ’n toneelstuk moes aanpak.
’n Rit van die lughawe tot in die stad saam met Koos Kombuis wat nie ’n enkele woord gepraat het nie (2009).
Die voorreg om in 2013 vir Sandra Prinsloo ’n saamrygeleentheid op die kampus te gee (het selde al so stadig oor spoedhobbels soos daardie dag gery).
En die jaar 2012 se berig oor ’n dramaturg en regisseur se ou liefde wat my en Vicus Bürger, daardie jaar se Stronk-redakteur, ’n behoorlike uittrapsessie besorg het.